 በቤኒሻንጉል ጉምዝ ክልል ግጭት ስምንት ሰዎች ተገደሉ
በቤኒሻንጉል ጉምዝ ክልል መተከል ዞን ማንዱራ ወረዳ በተፈጠረ ግጭት፣ የስምንት ሰዎች ሕይወት ማለፉንና በርካቶች ላይ የአካል ጉዳት መድረሱን ተገለጸ፡፡ ግጭቱ ከእሑድ ሰኔ 30 ቀን 2011 ዓ.ም. ጀምሮ ገነተ ማርያም በተባለች ቀበሌ መነሳቱ ታውቋል፡፡ በግጭቱ የስምንት ሰዎች ሕይወት ሲያልፍ፣ በ11 ሰዎች ላይ የአካል ጉዳት መድረሱን የክልሉ የሰላም ግንባታና ፀጥታ ቢሮ ኃላፊ አቶ አበራ ባየታ ገልጸዋል፡፡ ከግጭቱ ጋር በተያያዘ በመተከል ዞን 12 ተጠርጣሪዎች በቁጥጥር ሥር መዋላቸው ተጠቁሟል፡፡ ከተጠርጣሪዎቹም እጅ የተለያዩ የጦር መሣሪያዎች በተለይ በርካታ ባህላዊ ቀስቶች ተይዘዋል፡፡ ደም አፋሳሹን ግጭት ለመቆጣጠር በአካባቢው የፌዴራል መንግሥት የፀጥታ ኃይሎችን ጨምሮ፣ የክልሉ ፖሊስ መሰማራታቸው ታውቋል፡፡በተመሳሳይ ከሳምንታት በፊት በመተከል ዞን በታጠቁ ቡድኖች ከ50 በላይ ሰዎች ሲገደሉ፣ 20 የሚሆኑት ደግሞ መቁሰላቸው ይታወሳል፡፡ 